**PREDKLADACIA SPRÁVA**

Ministerstvo školstva, výskumu, vývoja a mládeže Slovenskej republiky predkladá návrh zákona, ktorým sa mení a dopĺňa zákon č. 391/2020 Z. z. o teste proporcionality v oblasti regulácie povolaní a ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Návrh zákona reaguje na odôvodnené stanovisko Európskej komisie proti Slovenskej republike C(2023) 6216 z 18. októbra 2023, v ktorom Európska komisia vyčíta Slovenskej republike nesprávnu transpozíciu niektorých ustanovení smernice Európskeho parlamentu a Rady (EÚ) 2018/958 z 28. júna 2018 o teste proporcionality pred prijatím novej regulácie povolaní (Ú. v. EÚ L 173, 9. 7. 2018) (ďalej len „smernica (EÚ) 2018/958“) do vnútroštátnych právnych predpisov.

Cieľom návrhu je upraviť dotknuté ustanovenia zákona č. 391/2020 Z. z., aby boli v súlade so smernicou (EÚ) 2018/958, najmä

* aby sa vnútroštátne transpozičné opatrenia vzťahovali na všetky druhy ustanovení, ktorými sa obmedzuje prístup k regulovaným povolaniam,
* aby v rámci vyhodnocovania pripomienok zaslaných k vyplneniu testu proporcionality v prípade návrhu regulácie povolania vnútornom predpise profesijnej komory, subjekt, ktorý navrhne reguláciu povolania, bol povinný zohľadniť pripomienky orgánu, v ktorého pôsobnosti je príslušné regulované povolanie.

Cieľom návrhu zákona je tiež spresnenie niektorých formulácií vo vzťahu k získaniu odbornej kvalifikácie prostredníctvom alternatívnych spôsobov, automatickej registrácii alebo k forme členstva v prípadoch dočasného poskytovania služieb.

Materiál nie je predmetom vnútrokomunitárneho pripomienkového konania.